****

Vydáva Rím.- kat. farský úrad Kokošovce č.118, *telefón:* 77 98 118,

*email:* kokosovce@rimkat.sk

A  t y ? V i e š b y Ť s á m ? ? ?

„Nestrážim maják, nie som pocestný v púšti. Z úloh pre silných nezložím skúšky. Priateľov každú noc môj telefón trápi. Na tričku nosím dúhový nápis: Neviem byť sám, neviem byť sám, sám. V meste sám žiť nechcem, Neviem byť sám. Neviem byť sám, neviem byť sám, sám, v meste lásky kde ste, neviem byť sám.“ Asi väčšina z nás vyrastala aj na tejto piesni od skupiny Elán. No netušili sme, že raz sa stane aj realitou. Nie iba diskotékovým hitom. Aj o. Michal Zamkovský to pekne vystihol v minulotýždňovom čísle. Je rozdiel medzi samotou a osamelosťou. Môžeš byť fyzicky sám, dokonca niekedy až musíš v dome, byte, katanténe. No oveľa horšie je byť osamelým. Nemať spriaznenú dušu, nemať priateľa na telefóne, nemať nikoho na modlitbu rozhovor, zdieľanie toho ľudského aj božieho, čoho je každý z nás niekedy preplnený a bojí sa to dať von. Lebo medveď...nie corona...nie strach... nie – nikto vás to nenaučil ! Mnohých, nie všetkých, aleluja. Aj ja, ako kňaz, som niekedy hlavne cez sviatky ťažko znášal samotu, nevedel som ju žiť. Bola to veľká skúška, aj trápenie. Som šťastný, že som si tým prešiel, o to viac sa dnes teším zo spriaznených duší a osôb vo svojom živote. A z mobilných aplikácií, vďaka ktorým môžem týchto ľudí nie iba počuť, ale ich aj reálne vidieť. Boh nie je iba v chráme, je aj v nás. Pozrite si v archíve TV Lux peknú kázeň, vlastne katechézu o. Juraja Vitteka z Nedele krstu Pána 10.1. Ďakujem tým z Vás, ktorí ste sa od nového roku nebáli vyznať svoju vieru a potrebu Ježišovej blízosti. Že ste ma požiadali o chvíľku v kostole, aj o sv. prijímanie. Nebojte sa aj ostatní. Nehanbite sa. Ježiš čaká. Neorganizujeme spoločné pobožnosti, ale individuálne sa treba ozvať, poprosiť, prísť. Viera žitá v praxi sa má ukázať, nie skryť v masách. Tomu sme Vás asi žiaľ neučili my kňazi, tomu nás učí teraz tento čas. A potom nechajte sa spoznať. Áno tým doma, tým najbližším. Keď som túto prosbu na Vianoce vyslovil všade, okrem Zlatej Bane, myslel som to vážne. Dajme sa druhým spoznať, aby nás mohli milovať. Nič viac neposilní našu imunitu duše aj tela tak, ako Ježišova blízkosť a blízkosť milovaného človeka. Nebojme sa otvoriť svoje srdcia ešte viac. Nebojme sa ukázať svoju tvár. Zložme masky, zbytočný ostych a zatuchnuté i prežité zvyky. Aj v básni na 2. str. nájdete veľa. Aj všade okolo seba. Boh kričí v tom veľkom tichu, aby ťa presvedčil o svojej láske. Ľudí, človeka – ľahko umlčíš, Boha však nikdy. Teším sa, že myslíte na život, nie na smrť. Teším sa, že tento rok začal úplne ináč. Teším sa, že sa predlžujú dni, aj keď sa ochladzuje v noci. Teším sa, že túžite po odslúžení sv. omše a viete za ňu poďakovať. Teším sa z krásnej prírody vo farnosti, zvlášť hore za Zlatou Baňou. Teším sa, že napadol sneh. Teším sa, že všetci prichádzame na kopec nových myšlienok. Kiež sa raz stanú aj skutkom. Bohu vďaka za všetko ! ! !

Ja hľadám pár, ty dotyk rúk  
Človek v meste nemá byť sám...

ˇppp

|  |
| --- |
| **Dieťa darov** **(Vianoce 2020)**  Krása stratená, tvár zronená, zem ranená, myseľ otrávená!  Láska s neláskou boje zvádza, medzi nimi veľká hrádza.  Ticho v pouličných baroch, dýcha zvláštnosťou až za roh.  Bezmocné bytosti, skamenené kosti, úpenlivo čakajú na čas milosti.  Myšlienky rozfúkané vo vetre, hľadajú ľudskosti parametre.  Svety našich lások sa rozplývajú, strachy do dní naháňajú!  Svet zasiahla hluchota! Vyšla na povrch naša nahota!  Kde sa stratil odev našich duší? Nehrajme divadlo, veď to každý tuší!  Nedovolí počuť hlas druhých, ženie do dialógov hrubých.  Intrigy, reptanie zabíja vzťahy, márne sú mysliteľov snahy!  Je čas vyrovnať cestu, nechať vstúpiť nevestu!  Prichádza Neha, Tá esencia z Neba.  Niet inej záchrany, na naše otvorené rany,  Niet inej záchrany, na blčiace sveta hany!  Vstúp, Dieťa darov odpovedz na otázky svárov!  Utíš hlučné svety, zastav prázdne vety.  Túžime sa vznášať na krídlach pokoja,  ďaleko od smrtonosného roja!  On zavše býva vďačnej duše ozvenou,  dobrotou žitia a láskou utvorenou!  Volajme, by Dieťa v jasliach vložené,  vôňou výšin nebeských opradené,  prinieslo novú nádej i svetlo života.  Ver! Ním bude porazená každá temnota!  *Prof. ThDr. PaedDr. Ing. Gabriel Paľa,*  *prorektor PU v Prešove* |
| *Úmysly sv. omší, ktoré súkromne slúžime v tomto čase*  *bez verejných bohoslužieb v našej farnosti*   |  |  |  | | --- | --- | --- | |  | p. kaplán Štefan | p. farár Ľubik | | *Pondelok 18.1.* | Za Božiu pomoc a vyliečenie chorých na Covid 19 | Za Božiu pomoc a vyliečenie chorých na Covid 19 | | *Utorok 19.1.* | +Ján +Jozef +Ján +Vincent a ost. r. Krištofovej a Marcinovej *K86* | + Gabriela Balážová – *pohrebná*  **Pohreb o 13 h. cintorín ! ! !** | | *Streda 20.1.* | +Veronika + Ján a ost. r. Sendžovej a Vargovej *Ž 56* | Za duše v očistci *ZB 89* | | *Štvrtok 21.1.* | ZBP r. Frištikova a súrodencov Bernadetu a Jozefa *DV 211* | + Margita *K 118* | | *Piatok 22.1.* | + Imrich *Ž 182* | ZBP a úmysly Martiny *Abr. 7* | | *Sobota 23.1.* | Za krsňatá Zuzku Jakuba, Katku a Luciu *K 225* | ZBP a úmysly Gabiky a detí | | *Nedeľa 24.1.* | ZBP Eva s rodinou *DV 86* | Za Boží ľud farnosti |   *V ď a k a  G a b i k a . . .*  Je piatkové ráno...15. január. Pri dverách fary stoja traja ľudia. Otec rodiny a jeho dve deti. Zomrela manželka. Povedia meno a potom aj priezvisko. Nechápem. To vážne ? To prečo ? Kedy ? Smrť zaklopala k susedom oproti. Mladý život tu na zemi dopísal svoj príbeh. Zostávam zaskočený a bez slov. Vlastne iba tichá modlitba. Ľudia zomierajú. Lebo veď najprv sa rodia a to je tá druhá fyzická istota, čo máš na tomto svete. Je čas, prežívame čas, napĺňa sa čas...Gabika bola poštárka. Vyše dvadsať rokov v Kokošovciach. Stretli ste ju za okienkom aj pri doručovaní v rajóne. Ešte aj v minulom roku. Vedela sa prihovoriť aj usmiať. Dokonca to človek cítil aj spopod rúška na tvári. Nehanbila sa za svoju prácu, aj keď to nie je med lízať. V zime, v lete, v mraze aj horúčave. Byť poslom dobrých správ. Tak veľmi čakáme a nie iba v tomto čase dobré, lepšie správy. A nie iba v štatistikách coronakrízy, či ? Mýlim sa ? Byť poslom dobrých správ. Byť človekom, byť kresťanom. Veď evanjelium je o radostnej teda tej najlepšej správe medzi Bohom a človekom. Pamätám si jej prekvapenie, keď som v decembri 2017 priniesol list pre všetkých. Zostala prekvapená, ale vždy ochotná a pohotová. Rovnako ako jej poštárske spolupútničky. „Dobre, pán farár, nebojte sa, poroznášame to všade, kde niekto v dome žije.“ A potom keď sme zberali okuliare do Afriky. Bol to veľký balík. V počítači nemala smerovacie číslo do Tanzánie, no našla ho a balík prišiel. A vyše 100 afrických domorodcov dnes vidí lepšie aj vďaka nej. Dnes sa kňazi v kostoloch modlia: „Bože Ty riadiš všetko na nebi aj na zemi.“ Bože daj, aby sme Ti verili, daj aby sme aj cez slzy a bolesť videli. Daj aby sme boli aj v tomto čase poslami dobrých správ. Aby sme boli ľuďmi nádeje. Prosím Vás všetkých, aby ste sa za Gabiku pomodlili a niečo aj viac obetovali. Slúžila dlhé roky. Vám...nám v Kokošovciach, Dulovej Vsi, Abranovciach aj na Zlatej Bani. Bože vďaka za jej naplnený život. Vďaka za každú poštu, čo prešla jej rukami. Gabika, ďakujeme Vám za všetko.  *Spojení v modlitbách s Vami všetkými našimi farníkmi Vás žehnajú + + +*  *a pokoj v srdci, odvahu aj trpezlivosť vyprosujú kaplán Štefan a farár Ľubik*  *„Včasráno, hneď na úsvite, vstal a vyšiel von. Utiahol sa na pusté miesto a tam sa modlil“ (Mk 1, 35)*  Ježiš sa nemodlil len skoro ráno; podľa niektorých znalcov Písma vstával možno už niekedy po polnoci! Prečo si Ježiš ochotne ukrojil zo spánku po vyčerpávajúcom dni plnom služby? Možno ti napadne, že sa nemusel až tak obetovať. Veď toho robil toľko pre Božie kráľovstvo; prečo by si nemohol odložiť modlitbu na neskôr?  Na tomto ale jasne vidno, že Ježiš najviac zo všetkého potreboval tráviť čas v spoločnosti svojho Otca – dokonca aj na úkor odpočinku. Keď ho učeníci našli, snažili sa ho prehovoriť k ešte intenzívnejšej službe (pozri Mk 1, 37). No Ježiš – napriek tomu, že bol už deň, nebol ani trochu vyspatý a Šimon ho vyrušil pri modlitbe – odpovedal, že chce z toho miesta odísť. Nastal čas navštíviť ďalšie dediny, aby aj tam kázal miestnym obyvateľom (1, 38). Ježiš, osviežený modlitbou a vedomý si svojho povolania, bol pripravený ísť ďalej. „Včasráno, hneď na úsvite, vstal a vyšiel von. Utiahol sa na pusté miesto a tam sa modlil“ (Mk 1, 35).  Ak je pre teba ťažké nájsť si čas na modlitbu, tento úryvok ti môže pomôcť. Nadmerné životné nároky si niekedy vyžadujú viac odpočinku. Boh pozná tvoje telesné potreby; záleží mu na tebe a nechce, aby si sa vyčerpal alebo vyhorel. A rovnako vie, že sa s ním potrebuješ stretávať každý deň. Čím viac slúžiš, tým môžeš byť vyčerpanejší: telesne aj duševne. O to viac musíš čerpať silu odpočinkom v spoločnosti svojho nebeského Otca. Keď nabudúce pocítiš, že ťa vysiľujú nároky každodenného života, spomeň si na Ježišovo odhodlanie tráviť čas so svojím Otcom.  Daj si záležať na tom, aby si mal dostatok spánku. Ale zároveň sa neoberaj o čas s Bohom. V modlitbe totiž načerpáš duchovnú silu a získaš všetko, čo potrebuješ. Vďaka nej budeš môcť slúžiť ľuďom tak, ako im slúžil Ježiš – so silou, odhodlaním a dokonca aj s radosťou.  „Pane, keď sa cítim príliš unavený na modlitbu, pripomeň mi bohatú odmenu za čas strávený v tvojej prítomnosti.“  *Slovo medzi nami, 13. 1. 2021* |